UP: कुशीनगर में टॉफी खाने से चार बच्चों की मौत, सीएम योगी ने दिए जांच के आदेश
उत्तर प्रदेश के कुशीनगर में टॉफी खाने से चार बच्चों की कथित तौर पर मौत हो गई। बताया जा रहा है कि घर के बाहर अज्ञात रूप से रखी टॉफी खाने के बाद, चार बच्चे तुरंत बीमार पड़ गए और जिला अस्पताल में उनकी मौत हो गई। इस घटनाक्रम पर सीएम योगी ने जांच के आदेश दिए हैं.
उत्तर प्रदेश के कुशीनगर से एक हैरतअंगेज मामाला सामने आया है। बुधवार को कुशीनगर में कथित तौर पर टॉफी खाने से चार बच्चों की मौत हो गई। बताया जा रहा है कि घर के बाहर अज्ञात रूप से रखी टॉफी खाने के बाद, चार बच्चे तुरंत बीमार पड़ गए जिसके बाद उन्हें जिला अस्पताल ले जाया गया जहां उनकी मौत हो गई। इस पूरे घटनाक्रम में पुलिस ने बच्चों की मौत के कारणों की जांच शुरू कर दी है।टॉफी खाने से चार बच्चों की मौत पर मुख्यमंत्री योगी आदित्यनाथ की भी प्रतिक्रिया आई है। सीएम योगी ने बुधवार को कुशीनगर में चार बच्चों की मौत पर शोक व्यक्त किया। उत्तर प्रदेश मुख्यमंत्री कार्यालय के अनुसार, योगी आदित्यनाथ ने पीड़ितों के परिवारों को तत्काल सहायता देने के निर्देश दिए हैं। इतना ही नहीं यूपी सीएम ने इस पूरे मामले पर जांच के आदेश भी दे दिए हैं।कुशीनगर एसपी सचिंद्र पटेल ने कहा कि जहरीली टॉफी खाने से 4 बच्चों की मौत का मामला सामने आया है। एसपी सचिंद्र पटेल ने बताया कि खाद्य सुरक्षा और फोरेंसिक टीम मामले की जांच कर रही है। एसपी कुशीनगर ने कहा कि दोषियों को किसी भी कीमत पर बख्शा नहीं जाएगा। घटना के पीछे किसी तरह की साजिश होने का आगे की जांच से ही पता लगेगा।  इस मामले पर गोरखपुर जोन के एडीजी अखिल कुमार ने बताया कि चार बच्चों ने टॉफियां खाईं जिसके कुछ देर बाद बच्चे बीमार पड़ गए और कुशीनगर में उनकी मौत हो गई। एडीजी ने कहा कि हमें शरारत का शक है और मामले की जांच की जाएगी। एडीजी अखिल कुमार ने कहा कि शिकायतकर्ता ने पुलिस को बताया है कि 2 साल पहले उनके रिश्तेदारों के साथ भी ऐसी ही घटना हुई थी।